I alt er der blevet anmeldt 61 indbrud i de nordjyske hjem i efterårsferien. Sidste år var tallet 88.

Færre nordjyder er kommet hjem til et hus, der har været udsat for indbrud i løbet af efterårsferien. Hvor der sidste år var 88 anmeldelser om indbrud i uge 42, er tallet i år 61 styk. - Det glæder altid en politimand, når flere borgere undgår den ubehagelige følelse, som det er at få sin private bolig krænket af ubudne gæster, siger politikommissær Mikkel Brügmann, der er leder af politikredsens indbrudsindsats. Der har været flest indbrud i Aalborg Kommune. Her har 34 hjem haft ubudne gæster mod 31 sidste år. På andenpladsen kommer Hjørring og Jammerbugt Kommuner, som hver havde 10 indbrud. I den anden ende ligger Vesthimmerlands Kommune og Læsø Kommune. Her var der ingen indbrud i efterårsferien. Tallene får ikke betydning for politiets indsats mod indbrud. - Vi fastholder vores fokus på bekæmpelse og opklaring af indbrud, siger Mikkel Brügmann. Han opfordrer borgere til altid at reagere, hvis de ser noget mistænkeligt. - Vi er i politiet meget glade for borgernes hjælp. Ring hellere en gang for meget end en for lidt, siger han.